Foto’s: Bokke kry helde-ontvangs met terugkeerSiya Kolisi en Rassie Erasmus. Foto: Siyabulela Duda/GCIS Hou aan om te droom, te glo en jouself te druk. Dit was die raad wat Springbok-kaptein Siya Kolisi Dinsdag vir jong mense gehad het wat hul drome najaag. Kolisi en van die ander Springbokspelers het laat Dinsdag by die OR Tambo Internasionale Lughawe aangekom. Duisende Suid-Afrikaners het by die lughawe byeengekom om hul Bokhelde terug te verwelkom. Kolisi het gesê sy grootwordjare was alles behalwe maklik en dat die omstandighede van Suid-Afrikaners wat hul doelwitte najaag, die span ŉ hupstoot gegee het om te wen. Foto: (AP Photo/Jerome Delay) Kolisi het gesê dis nie net hy en die span wat gewen het nie, maar die hele land. “Ons het geweet dit is meer as net persoonlike gewin; dit is vir die land. Enigiets kan oorkom word wanneer daar geleentheid is.” Rassie Erasmus, Springbok-afrigter en direkteur van rugby, het gesê die span kan nie wag om die Webb Ellis-trofee vir mense reg oor die land te wys nie. Die Bokke sal van Donderdag af na verskeie plekke landwyd toer. “Ons het die Webb Ellis-trofee vir alle Suid-Afrikaners huis toe gebring en ons wens regtig ons kon orals gaan om vir al ons ondersteuners dankie te sê. “Ek wil graag met Siya saamstem. Die ondersteuning vandag hier by die lughawe het al die harde werk en opofferings oor die laaste twee maande die moeite werd gemaak. Dankie aan almal wat uitgekom het om ons te ondersteun.”